RMS «Olympic»

RMS (også SS) «Olympic» (kallesignal: MKC) var et britisk-flagget transatlantisk passasjerskip / atlanterhavsskip som ble bygget fra 1908 til 1911 av Harland and Wolff i Belfast i Nord-Irland for det britiske rederiet White Star Line som det første av tre skip i White Star Lines Olympic-klassen, de andre var søsterskipene RMS «Titanic» og HMHS «Britannic». I motsetning til sine to yngre søsterskip, hadde «Olympic» en lang karriere som spente over 24 år fra 1911 til 1935. Dette inkluderte tjeneste som et troppetransportskip under første verdenskrig, noe som ga henne kallenavnet Old Reliable. «Olympic» returnerte med suksess til siviltjeneste etter krigen og tjente sine eiere i 1920-årene og inn i første halvdel av 1930-årene, selv om økt konkurranse og nedgangen i handelen under Den store depresjonen etter 1930, gjorde tjenesten hennes stadig mer ulønnsom.
«Olympic» var det største passasjerskipet / atlanterhavsskipet i verden i to perioder i løpet av 1911 til 1913, kun kort avbrutt av hennes litt større søsterskip, «Titanic» (som hadde samme mål dimensjoner, men hadde høyere bruttotonnasje på grunn av endringer i interiøret sitt), før hun ble overgått av det tyske passasjerskipet / atlanterhavsskipet SS «Imperator». «Olympic» beholdte også tittelen som det største passasjerskipet / atlanterhavsskipet noensinne bygget i Storbritannia frem til RMS «Queen Mary» ble sjøsatt i 1934, kun avbrutt av de korte karrierene til sine litt større søsterskip.
I motsetning til «Olympic», hadde de andre skipene i klassen, «Titanic» og «Britannic», ikke lang levetid. Natt til 15. april 1912 kolliderte «Titanic» med et isfjell i Nord-Atlanteren og sank på sin jomfrutur fra Southampton til New York, forliset krevde mer enn 1 500 menneskeliv. «Britannic» derimot ble truffet av en mine eller en torpedo hvor hun like etter kantret og sank utenfor øya Kea nær Hellas ved Middelhavet den 21. november 1916, 30 mennesker mistet livet under forliset.
I 1935 ble «Olympic» tatt ut av transatlantisk fart, og seilte fra New York for siste gang den 5. april med kurs til Storbritannia for å bli lagt opp for opplag. Hennes nye eiere vurderte i en kort periode å bruke henne til sommercruise, men denne ideen ble forlatt og hun ble deretter lagt ut for salg. Blant de potensielle kjøperne var det en syndikat som foreslo å gjøre henne om til et flytende hotell utenfor sørkysten av Frankrike, men dette ble det ikke noe av. Etter å ha vært i opplag i fem måneder sammen med sin tidligere rival, RMS «Mauretania», ble hun solgt til parlamentsmedlemmet John Jarvis for 97 500 pund, for så å bli delvis hugget opp i Jarrow i England for å gi arbeid til regionen som var preget av nedgangstidene. Overbygget på skipet ble revet ned i 1936, og i 1937 ble det klinkebygde skroget slept til Inverkeithing i Skottland til et skipsopphuggingsfirma kalt TW. Ward der opphuggingen ble ferdig samme året.
Da «Olympic» ble tatt ut av tjeneste hadde hun seilt 257 transatlantiske rundturer over Atlanterhavet, transportert 430 000 passasjerer på kommersielle seilaser, og tilbakelagt nesten 1,8 millioner mil (2,9 millioner kilometer).


== Bildegalleri ==

		
		
		
		
		
		
		
		
		
		
		
		
		
		
		


== Kilder ==
White Star Line — RMS Olympic | ssMaritime (en)
RMS Olympic — The Old Reliable (en)